Diari Oficial de la Generalitat Valenciana


Sumari del DOGV 7922, del 22-11-2016 (2016/9241)

ORDRE 72/2016, de 17 de novembre, de la Conselleria d'Educació, Investigació, Cultura i Esport, per la qual s'estableix i s'autoritza el pla d'estudis conduent a l'obtenció del títol superior de Música, en l'especialitat de Sonologia, del Conservatori Superior de Música Joaquín Rodrigo, de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7922

Data del DOGV
:   22-11-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/9241


Data del document
:   17-11-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Descriptors 

:   * Conselleria d'Educació, Investigació, Cultura i Esport
    * centre d'ensenyament

ORDRE 72/2016, de 17 de novembre, de la Conselleria d'Educació, Investigació, Cultura i Esport, per la qual s'estableix i s'autoritza el pla d'estudis conduent a l'obtenció del títol superior de Música, en l'especialitat de Sonologia, del Conservatori Superior de Música Joaquín Rodrigo, de València. [2016/9241]  
PREÀMBUL  
  
El Reial Decret 631/2010, de 14 de maig, pel qual es regula el contingut bàsic dels ensenyaments artístics superiors en Música establits en la Llei Orgànica 2/2006, de 3 de maig, d'Educació, determina, en l'article 4.2, que les especialitats dels ensenyaments artístics superiors en Música són els següents: Composició, Direcció, Interpretació, Musicologia, Pedagogia, Producció i Gestió, i Sonologia. L'article 7 del reial decret esmentat estableix, en els apartats 1 i 3, que les administracions educatives, vista la proposta dels centres, establiran els plans d'estudis i completaran fins al total de 240 crèdits els mínims fixats en el reial decret mencionat, i podran disposar diversos itineraris acadèmics en cada una de les especialitats.  
En l'àmbit de la Generalitat, el Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors i es determina el marc normatiu per a la implantació dels plans d'estudi corresponents als títols oficials dels diferents ensenyaments artístics superiors, assenyala en l'article 7.1 que «l'organització i distribució general dels 240 crèdits ECTS de cada pla d'estudis es farà de conformitat amb allò que s'ha establit, quan siga aplicable, en els reials decrets 630 a 635/2010, de 14 de maig, així com amb allò que disposa aquest decret». En l'article 7.3 assenyala que «els centres impartiran les especialitats i els itineraris que els siguen autoritzats expressament. De conformitat amb el que estableix aquest decret, organitzaran el pla d'estudis i la distribució en assignatures per semestres; igualment, realitzaran les guies docents corresponents a les assignatures, que hauran de ser públiques». Així mateix, la disposició final primera del decret esmentat habilita el conseller o consellera amb competències en matèria d'educació superior per a autoritzar els plans d'estudis dels centres d'ensenyaments artístics superiors de conformitat amb aquell.  
  
Finalment, l'article 2 del Decret 82/2009, de 12 de juny, del Consell, pel qual s'aproven els estatuts de l'Institut Superior d'Ensenyaments Artístics de la Comunitat Valenciana (ISEACV), integren en aquesta entitat els centres superiors d'ensenyaments artístics que es relacionen en l'annex II, entre els quals figura el Conservatori Superior de Música Joaquín Rodrigo, de València, el qual ha sigut consultat degudament per a l'elaboració i aprovació d'aquesta ordre.  
En conseqüència, per mitjà d'aquesta ordre s'estableix i s'autoritza el pla d'estudis del Conservatori Superior de Música Joaquín Rodrigo, de València, conduent a l'obtenció del títol superior de Música en l'especialitat de Sonologia.  
Per tot això, d'acord amb el Consell de Direcció de l'Institut Superior d'Ensenyaments Artístics de la Comunitat Valenciana; informat el Consell Valencià d'Universitats i de Formació Superior; d'acord amb la proposta de la directora general d'Universitat, Investigació i Ciència de data 11 d'octubre de 2016, i en exercici de les atribucions conferides per la disposició final primera del Decret 48/2011, mencionat més amunt, i per l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Objecte  
Aquesta ordre té per objecte l'establiment i l'autorització del pla d'estudis conduents a l'obtenció del títol oficial superior de Música en l'especialitat de Sonologia, en el Conservatori Superior de Música Joaquín Rodrigo, de València, de conformitat amb el que estableix el Reial Decret 631/2010, de 14 de maig, pel qual es regula el contingut bàsic dels ensenyaments artístics superiors de Música, establits en la Llei Orgànica 2/2006, de 3 de maig, d'Educació, i en el Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors i es determina el marc normatiu per a la implantació dels plans d'estudis corresponents als títols oficials en els diferents ensenyaments artístics superiors, en l'àmbit de la Comunitat Valenciana.  
  
  
Article 2. Títol superior de Música en l'especialitat de Sonologia  
La superació dels ensenyaments artístics superiors de Música en l'especialitat de Sonologia donarà lloc a l'obtenció del títol superior de Música en aquesta especialitat. Aquest títol té caràcter oficial i validesa acadèmica i professional en tot el territori nacional, segons estableix el Reial Decret 631/2010, de 14 de maig.  
  
Article 3. Organització del pla d'estudis  
1. El pla d'estudis conduent a l'obtenció del títol superior de Música en l'especialitat de Sonologia conté les competències transversals, les competències generals i les competències específiques pròpies de l'especialitat que es determinen en l'annex I d'aquesta ordre.  
  
2. El pla d'estudis del títol superior de Música en l'especialitat de Sonologia comprén 4 cursos acadèmics de 60 crèdits, d'acord amb el Sistema Europeu de Transferència de Crèdits (ECTS), cada un, distribuïts en 8 semestres, amb un total de 240 crèdits ECTS.  
3. La distribució dels 240 crèdits ECTS és la següent:  
a) Matèries i assignatures de formació bàsica, amb un mínim de 24 crèdits.  
b) Matèries i assignatures de formació obligatòria d'especialitat, amb un mínim de 102 crèdits.  
c) Treball de final de títol, la duració del qual és de 10 crèdits i es realitzarà en la fase final del pla d'estudis.  
  
Article 4. Autorització del pla d'estudis  
D'acord amb allò que s'ha assenyalat en aquesta ordre, s'autoritza el pla d'estudis del títol superior de Música en l'especialitat de Sonologia per al Conservatori Superior de Música Joaquín Rodrigo, de València, inclòs com a annex II.  
  
  
DISPOSICIÓ ADDICIONAL  
  
Única. Absència d'incidència en la despesa pressupostària de la Generalitat  
La implementació i el posterior desplegament d'aquesta ordre no podran tindre gens d'incidència en la dotació de tots i cada un dels capítols de despesa assignats a la conselleria competent en matèria d'educació, i, en tot cas, haurà de ser atesa amb els mitjans humans i materials propis del departament esmentat i del Conservatori Superior de Música Joaquín Rodrigo, de València.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que disposa aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 17 de novembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Competències pròpies del títol  
  
Competències transversals del títol superior de Música  
Al finalitzar els estudis superiors de Música, els titulats han de posseir les següents competències transversals:  
  
CT 1 Organitzar i planificar el treball de forma eficient i motivadora.  
CT 2 Arreplegar informació significativa, analitzar-la, sintetitzar-la i gestionar-la adequadament.  
CT 3 Solucionar problemes i prendre decisions que responguen als objectius del treball que es realitza.  
CT 4 Utilitzar eficientment les tecnologies de la informació i la comunicació.  
CT 5 Comprendre i utilitzar, almenys, una llengua estrangera en l'àmbit del seu desenvolupament professional.  
CT 6 Realitzar autocrítica cap a l'exercici professional i interpersonal propi.  
CT 7 Utilitzar les habilitats comunicatives i la crítica constructiva en el treball en equip.  
CT 8 Desenvolupar raonadament i críticament idees i arguments.  
CT 9 Integrar-se adequadament en equips multidisciplinaris i en contextos culturals diversos.  
CT 10 Liderar i gestionar grups de treball.  
CT 11 Desenvolupar en la pràctica laboral una ètica professional basada en l'apreciació i la sensibilitat estètiques, mediambientals i cap a la diversitat.  
CT 12 Adaptar-se, en condicions de competitivitat, als canvis culturals, socials i artístics, i als avanços que es produïsquen en l'àmbit professional, i seleccionar les vies adequades de formació contínua.  
  
CT 13 Buscar l'excel·lència i la qualitat en la seua activitat professional.  
CT 14 Dominar la metodologia d'investigació en la generació de projectes, idees i solucions viables.  
CT 15 Treballar de forma autònoma i valorar la importància de la iniciativa i l'esperit emprenedor en l'exercici professional.  
CT 16 Usar els mitjans i recursos a l'abast amb responsabilitat cap al patrimoni cultural i mediambiental.  
CT 17 Contribuir amb la seua activitat professional a la sensibilització social de la importància del patrimoni cultural, la seua incidència en els diferents àmbits i la seua capacitat de generar valors significatius.  
  
  
  
Competències generals del títol superior de Música  
Al finalitzar els estudis superiors de Música, els titulats han de posseir les següents competències generals:  
  
CG 1 Conéixer els principis teòrics de la música i haver desenvolupat adequadament aptituds per al reconeixement, la comprensió i la memorització del material musical.  
CG 2 Mostrar aptituds adequades per a la lectura, improvisació, creació i recreació musicals.  
CG 3 Produir i interpretar correctament la notació gràfica de textos musicals.  
CG 4 Reconéixer materials musicals gràcies al desenvolupament de la capacitat auditiva i saber aplicar aquesta capacitat a la seua pràctica professional.  
CG 5 Conéixer els recursos tecnològics propis del seu camp d'activitat i les seues aplicacions en la música, i preparar-se per a assimilar les novetats que s'hi produïsquen.  
CG 6 Dominar un o més instruments musicals en un nivell adequat al seu camp principal d'activitat.  
CG 7 Demostrar capacitat per a interactuar musicalment en diferents tipus de projectes musicals participatius.  
CG 8 Aplicar els mètodes de treball més apropiats per a superar els reptes que es presenten en el terreny de l'estudi personal i en la pràctica musical col·lectiva.  
CG 9 Conéixer les característiques pròpies del seu instrument principal en relació a la seua construcció i acústica, evolució històrica i influències mútues amb altres disciplines.  
CG10 Argumentar i expressar verbalment els seus punts de vista sobre conceptes musicals diversos.  
CG11 Estar familiaritzat amb un repertori ampli i actualitzat, centrat en la seua especialitat, però obert a unes altres tradicions. Reconéixer els trets estilístics que caracteritzen el repertori esmentat i poder descriure'ls de forma clara i completa.  
CG12 Acreditar un coneixement suficient del fet musical i la seua relació amb l'evolució dels valors estètics, artístics i culturals.  
CG13 Conéixer els fonaments i l'estructura del llenguatge musical i saber aplicar-los en la pràctica interpretativa, creativa, d'investigació o pedagògica.  
CG14 Conéixer el desenvolupament històric de la música en les seues diferents tradicions, des d'una perspectiva crítica que situe el desenvolupament de l'art musical en un context social i cultural.  
CG15 Tindre un ampli coneixement de les obres més representatives de la literatura històrica i analítica de la música.  
CG16 Conéixer el context social, cultural i econòmic en que es desenvolupa la pràctica musical, amb especial atenció al seu entorn més immediat però amb atenció a la seua dimensió global.  
CG17 Estar familiaritzat amb els diferents estils i pràctiques musicals que li permeten entendre i enriquir, en un context cultural més ampli, el seu propi camp d'activitat.  
CG18 Comunicar de forma escrita i verbal el contingut i els objectius de la seua activitat professional a persones especialitzades, amb un ús adequat del vocabulari tècnic i general.  
CG19 Conéixer les implicacions pedagògiques i educatives de la música en distints nivells.  
CG20 Conéixer la classificació i les característiques acústiques, històriques i antropològiques dels instruments musicals.  
CG21 Crear els seus propis conceptes artístics havent desenvolupat la capacitat d'expressar-se a través d'aquests a partir de tècniques i recursos assimilats, i donar-hi forma.  
CG22 Disposar de recursos musicals amplis i diversos per a poder crear o adaptar peces musicals, així com improvisar en distints contextos a partir del coneixement d'estils, formats, tècniques, tendències i llenguatges diversos.  
CG23 Valorar la creació musical com l'acció de donar forma sonora a un pensament estructural ric i complex.  
CG24 Desenvolupar capacitats per a l'autoformació al llarg de la seua vida professional.  
CG25 Conéixer metodologies d'estudi i investigació que el capaciten per al continu desenvolupament i innovació de la seua activitat musical al llarg de la seua carrera, i ser capaç d'utilitzar-les.  
CG26 Ser capaç de vincular la pròpia activitat musical a unes altres disciplines del pensament científic i enriquir l'exercici de la seua professió amb una dimensió multidisciplinària.  
CG27 Conéixer la legislació relativa i aplicar-la al seu àmbit professional.  
  
  
  
Competències específiques del títol superior de Música en l'especialitat de Sonologia  
Al finalitzar els estudis superiors de Música en l'especialitat de Sonologia els titulats han de posseir les següents competències específiques:  
  
CE 1 Conéixer l'estructura musical de les obres dels distints repertoris de la tradició occidental i d'altres músiques, amb capacitat de valoració dels seus aspectes expressius, morfològics, sintàctics i sonors, i saber descriure les seues característiques.  
CE 2 Desenvolupar habilitats auditives que li permeten reconéixer, memoritzar i reproduir una àmplia varietat de materials musicals, així com analitzar críticament els fenòmens implicats en l'escolta i en la producció de so organitzat.  
CE 3 Aplicar les tecnologies a l'àmbit de la creació, la interpretació i la difusió pública de la música, i utilitzar els recursos tècnics que permeten la producció i l'organització sonores, així com les diferents aproximacions, aplicacions i funcionalitats que fonamenten la creació musical.  
CE 4 Desenvolupar actituds creatives i de cooperació que puguen complementar i potenciar les activitats d'altres professionals de la música i d'altres arts, amb els quals s'interactue.  
CE 5 Conéixer i valorar críticament les tendències i els desenvolupaments més recents en distints camps de la tecnologia musical, amb capacitat per a avaluar les seues implicacions en els processos de creació, interpretació, difusió i recepció de la música, així com saber dissenyar i programar aplicacions per a la composició i la interpretació en temps real o en temps diferit.  
CE 6 Conéixer els instruments musicals de la tradició occidental i d'altres cultures; les seues característiques físiques, acústiques i musicals; les seues possibilitats tímbriques i expressives, així com afavorir la seua expansió amb recursos tecnològics o dissenyar instruments virtuals.  
  
CE 7 Conéixer les tècniques i els procediments de creació i de suport als processos creatius musicals, sonors i audiovisuals.  
CE 8 Planificar processos de producció sonora, així com generar i transformar sons i enregistraments musicals amb objectius creatius dictats per un pla de producció.  
CE 9 Ser capaç d'utilitzar eines i dispositius complementar processos de captació, enregistrament, creació, manipulació i difusió de material sonor i musical, o donar-hi suport.  
CE 10 Ser capaç d'integrar art, tecnologia i ciència, amb la flexibilitat suficient per a adaptar-se a entorns múltiples i canviants.  
CE11 Conéixer les implicacions escèniques que comporta la seua activitat professional i ser capaç de desenvolupar les seues aplicacions pràctiques en el seu àmbit de treball.  
  
  
  
Perfil professional del títol superior de Música  
  
Perfil professional del títol superior de Música en l'especialitat de Sonologia  
El titulat o la titulada superior en Sonologia ha de ser un músic qualificat en la planificació i gestió de processos relacionats amb la creació, adaptació i aplicació crítica de recursos tecnològics en suport de la composició, interpretació, enregistrament i difusió de la música. La seua activitat s'exercirà en entorns diversos i amb condicionaments variables: estudis d'enregistrament, sales de concerts, emissores de ràdio o transmissions en la xarxa o en empreses els objectius de les quals incloguen la producció i la difusió de la música.